চিকিৎসার জন্য হাসপাতালে ভর্তি হয়েছিল ১৭ বছরের কিশোরী পাপিয়া সিংহ। কয়েক দিন হাসপাতালে ভর্তি থাকার পরে, সেই কিশোরীর মধ্যে অদ্ভুত আচরণ লক্ষ করছিলেন হাসপাতালের নার্স এবং অন্যান্য রোগীরা। অবশেষে সোমবার এই অদ্ভুত আচরণ বেড়ে যায়। নিজেকে ‘দেবী’ দাবি করে হাসপাতাল থেকে নীচে নেমে আসে রোগী। আর তখন হাসপাতাল বিল্ডিং-এর নীচেই তাকে ধুপ-ধুনো দিয়ে কয়েকজন মহিলা পুজো শুরু করেন। ঘটনাটি ঘটেছে মেদিনীপুর মেডিক্যাল কলেজ হাসপাতালে। 
 

হাসপাতাল সূত্রে জানা গিয়েছে, পশ্চিম মেদিনীপুর জেলার মাধপুরের বাসিন্দা পাপিয়া সিংহ ঘুমের ওষুধ খেয়ে অসুস্থ হওয়ায় ভর্তি হয় ডেবরা গ্রামীণ হাসপাতালে। সেখানে প্রাথমিক চিকিৎসার পরে তাকে স্থানান্তরিত করা হয় মেদিনীপুর মেডিক্যাল কলেজ হাসপাতালে। গত শুক্রবার থেকেই এই হাসপাতালে চিকিৎসাধীন ছিল পাপিয়া। সোমবার সকাল থেকে হঠাৎ সে অদ্ভুত আচরণ শুরু করে দেয় হাসপাতালের ওয়ার্ডেই৷ তার উপরে ‘দেবী’ ভর করেছেন বলে নানা রকম অঙ্গভঙ্গি শুরু করে দেয় সে। পাপিয়ার পরিবারও মেয়ের সেই আচরণ দাঁড়িয়ে দেখতে থাকে। সঙ্গে যোগ দেন হাসপাতালের অন্যান্য রোগীরাও। অনেকেই আবার কিশোরীকে সত্যি দেবী ভেবে শ্রদ্ধাজ্ঞাপন করতে থাকেন। ব্যস্ত নার্সরা সেই সময় নজর না দেওয়ায়, পাপিয়া ওই অবস্থাতেই নেমে চলে আসে হাসপাতাল বিল্ডিং এর নীচে। হাসপাতালে বিল্ডিং এর নীচে নেমে বিভিন্ন রকম দেবদেবীর গল্প বলতে শুরু করে সে। আর তার কথা মেনে নিয়েই তাকে ধুপধুনো দিয়ে দেবী রূপে পুজো শুরু করেন পরিবারের সদস্যরা এবং এলাকার কয়েকজন মহিলা। 

হাসপাতালের বিল্ডিং-এর নীচে এই ধরনের কাণ্ড দেখতে ভিড় করেন স্থানীয় নিরাপত্তা কর্মী থেকে অন্যান্য রোগীর পরিবারের সদস্যরাও। বেশ কিছুক্ষণ পরে ফের পাপিয়া গড়াতে গড়াতে হাসপাতাল চত্বর থেকে কিছুটা দূরে থাকা একটি মনসা মন্দিরের সামনে হাজির হয়। বেশ কিছু মহিলা ও পুরুষ ভক্তের মতো সেখানে জড়ো হয়ে যান এবং পাপিয়ার উদ্দেশ্যে ভক্তি প্রদর্শন করতে থাকেন। ঢাক বাজিয়ে শুরু হয় ‘দেবী’ পাপিয়াকে পুজো দেওয়া। জমে যায় বিশাল ভিড়। 
হাসপাতালের সামনে এই ঘটনার খবর শুনে সংবাদমাধ্যম হাজির হয় ছবি তুলতে। সাংবাদিক ছবি তুলছে, এই কথা কানে কানে এক ভক্ত জানিয়ে দেন পাপিয়াকে৷ তখনই ‘দেবী’ পাপিয়া তড়িঘড়ি উঠে এসে ক্যামেরা কেড়ে নেওয়ার চেষ্টা করে। এরপরে সংবাদমাধ্যমের কাছে দেবীর আদেশ আসে যে, সমস্ত ছবি ডিলিট করতে হবে। কয়েকজন অন্ধভক্ত ছুটে আসে ছবি ডিলিট করার জন্য। কোনও ক্রমে ভক্তদের থেকে রক্ষা পায় সংবাদনাধ্যম। কিন্তু তখন গাড়িতে উঠে এলাকা থেকে চলে যায় পাপিয়া।

পাপিয়ার মা মিঠু সিংহ বলেন, “গত দু’মাস ধরে এই ধরনের আচরণ করছে পাপিয়া। কয়েকদিন আগে ঘুমের ওষুধ খেয়ে অসুস্থ হয়ে যাওয়ার কারণে তাকে হাসপাতালে চিকিৎসার জন্য নিয়ে আসি। এখন আবার এ সমস্ত কাণ্ড শুরু করেছে দেখে চিকিৎসকরা জানিয়েছেন তার মানসিক চিকিৎসার প্রয়োজন।”

অন্যদিকে সরকারি হাসপাতালের ভিতরে চিকিৎসায় থাকাকালীন এক রোগী কীভাবে এই কাণ্ড করে বেরিয়ে গেল, তা নিয়ে প্রশ্ন উঠেছে। হাসপাতালের ওয়ার্ড মাস্টার সঞ্জীব গোস্বামী বলেন, “ওই রোগিনীকে নিখোঁজ ধরে নেওয়া হয়েছে। যা ঘটেছে পুরোটাই কুসংস্কার ছাড়া কিছু নয়। নিরাপত্তা কর্মীরা ওই মুহূর্তে মেয়েটিকে বাধা দিল না কেন, সেটা খতিয়ে দেখছি।” গত কয়েক মাস আগে একই রকমভাবে হাসপাতালের ভিতরেই এক সাপে কাটা রোগীকে ওঝা দিয়ে ঝাড়ফুঁক করা হয়েছিল। তা নিয়ে তোলপাড় পরিস্থিতি তৈরি হয়েছিল৷ সোমবার ফের একই কাণ্ড হাসপাতালের চত্বরে। তাছাড়া গত সাতদিন আগেই এই হাসপাতাল থেকে ২৪ জন রোগী নিখোঁজ হয়েছে বলে হাসপাতাল কর্তারা পুলিশে অভিযোগ দায়ের করেছিলেন৷ তা সত্বেও নিরাপত্তা কর্মীদের সামনে আরও অন্যান্য রোগীরা কীভাবে ছাড়পত্র না নিয়ে হাসপাতাল থেকে বেরিয়ে যায়, তা নিয়ে ফের প্রশ্ন উঠেছে৷